Ислъам щэнхабзэм топсэлъыхь
Иджыблагъэ Налшык щекIуэкIащ «Иджырей Урысейм ислъам щэнхабзэр зэрыщызекIуэр: и щытыкIэмрэ зиужьынымкIэ щыIэ Iэмалхэмрэ» къэралзэхуаку щIэныгъэ-практикэ конференц.
Зэхуэсыр КъБР-м и Муслъымэнхэм я дин IуэхущIапIэм къызэригъэпэщащ УФ-м и Президентым и администрацэмрэ «Ислъам щIэныгъэмрэ щэнхабзэмрэ дэIыгъынымкIэ фондымрэ» я щIэгъэкъуэну. Абы хэтащ къэрал зэмылIэужьыгъуэхэм, Кавказ Ищхъэрэм ис муслъымэнхэм я дин IуэхущIапIэхэм я Iэтащхьэхэр, духьэшыхэр, властым и лIыкIуэхэр, журналистхэр, IэщIагъэлIхэр.
ЗэIущIэр къыщызэIуихым КъБР-м и Iэтащхьэм и Администрацэм и УнафэщI Къуэдзокъуэ Мухьэмэд къеджащ КIуэкIуэ Казбек конференцым хэтхэм зэрызахуигъазэм.
«Конференцыр зэтепсэлъыхь Iуэхухэм мыхьэнэшхуэ яIэщ, диным ди къэралымрэ дунеймрэ щекIуэкI Iуэхухэм хуабжьу яжь щIиху зэрыхъуам къыхэкIыу, — къыщыгъэлъэгъуащ абы. — Зэманым къегъэув къэралымрэ динымрэ я зэхущытыкIэхэр ирагъэфIэкIуэну, ислъам хабзэм и мыхьэнэр къэIэтын хуейуэ, ислъамымрэ къэралымрэ нэхъ куууэ зэдэлэжьэну. Ди деж, Къэбэрдей-Балъкъэрым, илъэс куэд лъандэрэ купщIафIэу щызэдолажьэ къэрал властымрэ республикэм и Муслъымэнхэм я дин IуэхущIапIэмрэ. Иужьрейм къалэнышхуэ егъэзащIэ ди жылагъуэм и псэкупсэ зыужьыныгъэм, хэлъхьэныгъэ ин хуещI мамырыгъэмрэ зэгурыIуэныгъэмрэ гъэбыдэным».
Конференцым щытепсэлъыхьащ Урысей империем шэрихьэт судхэр зэрыщылажьэу щыта щIыкIэм, абы ди зэманым иIэ мыхьэнэм, къэрал зэмылIэужьыгъуэхэм мы Iуэхур зэрыщыгъэувам, дяпэкIэ зэфIэгъэкIын хуейхэм.
ЖЫЛОКЪУЭ Лусанэ.
